Nabisita iti pagtatalonan a nakaimulaan ti Hybrid Rice (Anize Bigante, Malakas 1, TH 82) itay panagtatalon ti Wet Season 2011 (Hunio-Nobiembre 2011) iti Barangay Pug-os, Cabugao, Ilocos Sur idi Oktubre 15, 2011 babaen ti kalikagum ni Federated Farmers President Elmer Guerrero Bromeo.
Segun ken ni Presidente Bromeo, maysa kadagiti 12 a Cooperators iti 5 ektarias ti kalawana a naraepan ti Hybrid Rice ket manamnama a maapit ti mulada a Hybrid agingga iti maudi a lawas ti Oktubre 2011. Maangay ti “Field Day” dagiti mannalon inton Oktubre 25, 2011 iti Barangay Pug-os, segun ken ni Mr. Obas Billy Y. Baclig, Municipal Technologist ti DA-LGU Cabugao.
Dagiti sumaganad ti Farmers’ Cooperator: Elmer G. Bromeo, Samuel Castillo, Joel Baclig, Jaime Vicente, Bert Vicente, Bueno Vicente, George Naval, Michael Serna, Dominador Sinco, Jr., Efren Casugay, Henry Saliganan ken Victorino Saliganan.
Ti Cluster Demo on Hybrid Rice in Irrigated Ecosystem ket panggepna nga ipakita kadagiti mannalon iti abilidad ti kabaruanan a klase ti pagay tapno mapaadu ti maapit ni mannalon. Daytoy a proyekto ket sinuportaran pay ti Gobierno Probinsial babaen ti Provincial Agriculture Office ken iti Gobierno Munisipal nga idauluan ni Mayor Ediboy S. Cobangbang, Jr.
Regular a monmonitoren da Supervising Technologists Obas Billy Y. Baclig, Edgar B. Balangatan, ken Mr. Nereo Daproza, Municipal Rice Program Coordinator. # (Rinetrato ken insurat ni JOED SABIO SAJONIA)
ilo_Latn ilo_Latn glg_Latn ilo_Latn ilo_Latn